Grupul de experți FEAD, alcătuit din membri ai autorităților de management, s-a reunit de două ori în 2016 pentru a discuta cu privire la problemele în materie de implementare care afectează programul FEAD. În cadrul acestor reuniuni, statele membre au oferit o imagine de ansamblu asupra unei serii de aspecte, inclusiv asupra modului în care au fost stabilite orientări cu privire la un regim alimentar echilibrat la nivel național și o prezentare generală a distribuției alimentelor proaspete. Acesta a discutat și despre posibila aplicare a utilizării stocurilor de intervenție în temeiul Regulamentului FEAD. În plus, Comisia a găzduit 11 reuniuni ale rețelei FEAD până în iulie 2017. Rețeaua este compusă din părțile interesate FEAD și are rolul de a face schimb de experiență și bune practici. În 2016, reuniunile s-au concentrat pe diferitele aspecte ale FEAD care urmăresc să contribuie la sprijinirea incluziunii sociale a celor mai defavorizate persoane. Participanții au prezentat studii de caz, precum și provocări și soluții comune cu privire la chestiuni de interes comun în legătură cu implementarea programului FEAD.

În 2016, un număr de 23 de state membre au acordat ajutor alimentar și asistență materială și au sprijinit incluziunea socială a celor mai defavorizate persoane din UE. 19 state membre au distribuit ajutoare alimentare și/sau asistență materială de bază, precum și măsuri auxiliare (PO I) și 4 au lansat programe de incluziune socială prin intermediul PO II (a se vedea figura 1). În 5 state membre au existat obstacole în calea implementării, fapt care a împiedicat implementarea.

Se estimează că aproximativ 16 milioane de persoane au beneficiat de asistență FEAD în 2016, cu progrese semnificative față de 2015. Acest număr poate fi defalcat în 15,2 milioane de persoane (96 %) care au primit sprijin alimentar, peste 662 000 (4 %) care au primit ajutoare materiale de bază și aproximativ 23 000 care au participat la programe de incluziune socială (PO II).

Între 2014 și 2016, FEAD a acordat sprijin unui număr de aproximativ 38 de milioane de persoane. PO I și PO II au continuat să fie implementate în 2016, un număr de încă 2,2 milioane de persoane beneficiind de sprijin FEAD față de cifrele pentru anul 2015. Cele patru state membre (GR, IE, MT, SK) care au lansat acordarea de asistență în 2016 au furnizat ajutoare alimentare unui număr de încă 657 000 de persoane, iar alte patru (BG, FI, FR, RO) au acordat ajutoare unui număr mai mare cu 1,5 milioane de persoane decât în 2015. Cele șase state membre care au acordat asistență materială de bază (AT, CZ, GR, LU, LV, SK) au raportat o creștere de aproape nouă ori a numărului de persoane care au beneficiat de acest tip de ajutor în comparație cu anul 2015.

PO Tip de asistență Stat membru PO I Ajutor alimentar BE, BG, EE, ES, FI, FR, IE, IT, LT, MT, PL, RO, SI (13) Asistență materială de bază AT (1) Ambele CZ, GR, LU, LV, SK (5) PO II Incluziune socială DE, DK, NL, SE (4)

PO I – Ajutor alimentar și asistență materială de bază

18 state membre au acordat sprijin alimentar în 2016. Peste 90 % din sprijinul alimentar din punct de vedere al greutății a fost acordat de 5 țări: ES, FR, RO, PL și IT. 377 500 de tone de alimente au fost distribuite în 2016, ajungând la un total de 939 600 de tone între 2014 și 2016. În timp ce compoziția tipurilor de alimente a rămas foarte similară anului precedent, cantitatea totală de ajutoare alimentare distribuite a scăzut cu 7 % față de anul precedent. Acest lucru se datorează în principal faptului că IT a raportat mai puține tone de alimente decât în 2015, în parte ca urmare a întârzierilor produse în cadrul procedurii de prezentare a ofertelor. De asemenea, în PT, distribuția de alimente a fost întreruptă în 2016, deoarece programul a fost revizuit. În LT, BE, PL și RO, volumul ajutoarelor alimentare a scăzut ușor. În celelalte 13 țări, volumul ajutoarelor alimentare a crescut dar nu a putut compensa scăderea din celelalte state membre: în termeni absoluți, au existat creșteri în special în ES și FR (17 % și, respectiv, 8 %). GR, SK, MT și IE au demarat asistența alimentară în 2016, și mult mai multe ajutoare au fost acordate în BG și CZ (a se vedea și figura 2). Donațiile de produse alimentare au făcut parte din furnizarea de ajutoare alimentare în patru țări, deși acesta a rămas un fapt limitat.

Sursă: Indicatorul comun de realizare FEAD (ID 11), 2014-2016

17 state membre au livrat pachete de produse alimentare, dintre care 10 oferă și mese gata preparate. Volumul total de pachete de produse alimentare a fost similar celui din 2015. S-a înregistrat o creștere de 14 % a meselor de la an la an. Asistența alimentară acordată în BG, ES și MT a fost finanțată integral de FEAD. În celelalte țări, ajutorul alimentar a fost completat cu produse alimentare finanțate sau donate din alte surse. În LU, 44 % din produsele alimentare distribuite au fost donate, pentru care FEAD a acoperit costurile de transport, depozitare și distribuție.

Șase state membre au furnizat ajutoare materiale de bază, cum ar fi rechizite școlare și produse de igienă. Cu excepția AT, toate au furnizat aceste ajutoare pe lângă cele alimentare. AT și GR au reprezentat aproximativ 80 % din valoarea monetară totală a bunurilor distribuite (7,6 milioane EUR). Valoarea monetară totală a bunurilor distribuite în 2016 a înregistrat o creștere puternică față de 2015. Aceasta s-a datorat faptului că AT, LV și LU au majorat furnizarea de asistență materială din 2015 până în 2016, iar GR, CZ și SK au început să distribuie ajutoare materiale de bază în 2016. AT și LV au furnizat ghiozdane și alte articole școlare (printre altele articole de papetărie, caiete, stilouri, articole pentru pictură). LV și SK au distribuit pachete de igienă constând în produse de igienă esențiale. CZ, GR, LU și SK au distribuit articole de igienă atât copiilor, cât și persoanelor fără adăpost (truse de prim ajutor, săpun, periuțe de dinți, aparate de ras de unică folosință etc.).

Sursă: Indicatorul comun de realizare FEAD (ID 15), 2014-2016

Modul de acordare pentru ajutorul alimentar și/sau asistența materială de bază a variat în rândul statelor membre. Una dintre principalele diferențe a fost nivelul de implicare a instituțiilor guvernamentale (autorități de management, organisme intermediare și/sau altele) în acest proces (de exemplu, identificarea beneficiarilor eligibili, difuzarea informațiilor, organizarea logisticii și a distribuției etc.). Acest lucru este în concordanță cu temeiul juridic al programului FEAD, deoarece este la latitudinea fiecărui stat membru să decidă asupra propriului mecanism de acordare. În SK, guvernul a identificat beneficiarii eligibili pe baza datelor administrative de securitate socială și a planificat acordarea de asistență în strânsă cooperare cu municipalitățile locale. Alte țări au optat să delege mai mult organizațiilor partenere. În IE, o organizație națională non-profit a fost responsabilă pentru obținerea alimentelor (prin donații și achiziții) și pentru direcționarea acestora către organizații caritabile locale mai mici; aceste organizații au fost apoi responsabile pentru identificarea beneficiarilor pentru distribuirea alimentelor. În FI, organizațiile partenere au organizat în principal „evenimente de furnizare deschise” și au oferit asistență oricărei persoane care a solicitat acest lucru. Organizațiile responsabile de acordarea de asistență destinatarilor finali au fost, cel mai adesea, organizații neguvernamentale la toate nivelurile (local, regional, național și internațional). În unele țări, destinatarii finali au obținut un pachet de produse alimentare preselectate sau alte articole (BE, BG, LT, LU, LV, MT, PL, ES, SI, SK, RO), în timp ce, în altele, organizațiile distribuitoare au adaptat asistența la necesități (FR, IE, CZ). În AT, destinatarilor finali li s-a oferit posibilitatea de a alege între mai multe tipuri de pachete de asistență.

Un număr de 7,5 milioane de femei au primit ajutoare alimentare și 346 000 de femei au primit asistență materială de bază. Datele referitoare la grupurile țintă specifice se bazează pe estimări și se suprapun parțial. 4,4 milioane de copii cu vârsta de maximum 15 ani au beneficiat de asistență alimentară și peste 246 000 au beneficiat de ajutoare materiale de bază. Ajutoarele acordate au ajuns la aproximativ 1,7 milioane de persoane în vârstă și la peste 940 000 de persoane cu handicap, reprezentând 32 % și respectiv cu 21 % mai mult decât în 2015. Persoanele în vârstă au constituit, de asemenea, unul dintre grupurile care au crescut cel mai mult în 2016 față de 2015 și în ceea ce privește asistența materială de bază (135 în 2015 față de 21 500 în 2016).

În 2016, a existat și o creștere semnificativă a ajutorului acordat persoanelor fără adăpost. În 2015, 42 de persoane fără adăpost au beneficiat de asistență materială de bază (bunuri de bază) într-un singur stat membru (LU), în timp ce în 2016 acest număr a crescut la peste 8 700 în 4 state membre (CZ, GR, LU și SK). Cu toate acestea, potrivit indicatorilor, numărul total al persoanelor fără adăpost care au primit sprijin alimentar a fost considerabil mai mic în 2016 decât în 2015 (1,2 milioane în 2015 față de 200 000 în 2016). Acest lucru poate fi atribuit în principal faptului că FR nu a raportat numărul persoanelor fără adăpost care au primit ajutor alimentar în 2016. CZ, FI și SI au înregistrat o creștere semnificativă a numărului de persoane fără adăpost la care a ajuns ajutorul iar GR, IE și SK au început să ofere asistență alimentară acestui grup în 2016.

Migranții (sau persoanele de origine străină, minoritățile) au fost al treilea cel mai mare grup țintă pentru ajutoarele materiale de bază distribuite și al patrulea pentru ajutoarele alimentare în 2016. Numărul total al migranților care au beneficiat de asistență materială de bază a fost de peste două ori mai mare decât în 2015 (17 800 în 2015 față de 40 000 în 2016). Cu toate acestea, numărul total al persoanelor din acest grup care au primit ajutoare alimentare a fost mai mic decât în 2015 (aproximativ 2 milioane în 2015 față de 1,6 milioane în 2016). BE, ES, IT, LV, PL și SI au raportat un număr mai mic de migranți care au primit ajutor față de anul 2015. Pe de altă parte, BG, CZ și FI au înregistrat creșteri mari.

Statele membre au pus în aplicare diferite măsuri auxiliare în 2016. Acestea au inclus: